Beyeki sáha nna dedhú Juan‑ni niha attu libe len chupa ka benne rudhetinieha.
Tti bilánie Jesús‑ni rekie niha,
nianna ree:
―¡Ne benne anke neru to udhelha Tata Do Yebáha reki naa!
Tti biyienin ixpa ka benne rudhetinieha nu reeha,
nianna tti diake danalhake Jesús‑ni.
Tti bodeki lo Jesús‑ni nna bilánie danalhake bie,
nianna ree ke:
―¿Bí regilale?
Lake nna bekabike,
ráke bie:
―Rabí,
¿gála reyaꞌanlu?
(“Rabí” dienna innána maestru.)
Labie nna ree ka benneha:
―Gwaltá gwalulanni.
Nianna ugíake gwalannike ata doeha.
Kumu chiba anka ttiba retin ttapa nuha,
laxkala niha‑ba useꞌeke lenbie axtaba ulha sáha.
Benne labie Andrés betsi Simón Pedro‑ni,
delo chupake biyienkanie nu ra Juan‑ni,
benneha nuha ugíabie gwanalhe Jesús‑ni.
Andrés‑ni nuha ladeꞌa tte gwatilee betsie Pedro‑ni,
nna ree benneha:
―Chi gwaxxakatu Mesías‑ni.
(“Mesías” dienna innána Cristu benne chi gaꞌanani Tata Do Yebáha idhelhe.)
Nianna tti chebie Simón‑ni ata du Jesús‑ni.
Tti bilani Jesús‑ni Simón‑ni,
nianna rabie na:
―Lu lálu Simón xiꞌin Jonás,
ttaka nnanna eyatta lálu Cefas.
(“Cefas” dienna innána Pedro.)
Beyeki sáha bebeki le Jesús‑ni tsiabie daka Galilea,
nianna betiꞌe Felipe‑ni nna ree benneha:
―Utá,
betenalha neti.
Felipe‑ni anke benne lheꞌesi Betsaida,
delába lheꞌesi ge Andrés‑ni lhe ge Pedro‑ni lhe.
Felipe‑ni nna betiꞌana attu benne lábie Natanael nna rana benneha:
―Chi gwaxxakatu Jesús ge Nazaret‑ni,
xiꞌin biyú José‑ni.
Ge Jesús‑ni nuha unne Moisés‑ni lo bia bennabiha lhe ge benne‑nigaba nuha unne ka profeta ge Tata Do Yebáha lhe.
Nianna ra Natanael‑ni Felipe‑ni:
―¿Lheꞌesi Nazaret‑ni,
si gwaria tsa ttu benne unie ttu nu tse?
Nianna ra Felipe‑ni benneha:
―Utáruga,
belanni.
Tti bilani Jesús‑ni Natanael‑ni chi diabie ata dueha,
nianna ree:
―Ne ttu benne gwalíga anke nu Israel daa nii,
Benne‑ni labí gwen lasi rinnebie.
Natanael‑ni nna ree Jesús‑ni:
―¿Gála benbialu neti xa tata?
Jesús‑ni nna bekabie gebie,
ree:
―Attili lani gaxi Felipe‑na lu,
neti chila biláti lu tti relu xan ya higuha.
Natanael‑ni nna ree Jesús‑ni:
―Maestru,
lúligaba ankalu Xiꞌini Tata Do Yebáha lhe lu ankalu benne rinnabialu ka benne Israel‑ni lhe.
Jesús‑ni nna bekabie ree Natanael‑ni:
―¿Si de xpeya lu chi biláti lu relu xan ya higuha,
si de nuha nna ria lelu kia?
Adírula xxeni anka ka nu si ilenlu tti ka nuní.
Lhe rágaba Jesús‑ni:
―Netiru ria,
debá nnanna lhe nu si daa lhe ilenle iyali yebáha nna ilágabinle ka anjeli ge Tata Do Yebáha tsapi chadike xaliekia,
neti benne daya yebáha.